พิพิธภัณฑ์ขนมปังแห่งชาติ (เคียฟ)

พิพิธภัณฑ์ขนมปังแห่งชาติ  เป็นพิพิธภัณฑ์ในเคียฟ ประเทศยูเครน ดำเนินการโดยศูนย์นิเวศวิทยาและธรรมชาติแห่งชาติสำหรับเยาวชนวัยเรียน  ของกระทรวงศึกษาธิการและวิทยาศาสตร์ยูเครน พิพิธภัณฑ์มีสิ่งจัดแสดงมากกว่า 2,000 ชิ้น ที่บอกเล่าประวัติของขนมปัง ความสำคัญสำหรับมนุษย์ และต้นกำเนิดของธัญพืชหลัก (ข้าวไรย์ ข้าวสาลี ข้าวโพด ข้าวบาร์เลย์ และอื่นๆ)
นิทรรศการ.
นิทรรศการจัดแสดงขนมปังซึ่งคณะเด็กนักเรียนในเคียฟรวบรวมมากกว่าหกสิบก้อนจากส่วนต่าง ๆ ของประเทศยูเครน ซึ่งรวมทั้งขนมอบสำหรับพิธีกรรมลาวัช  แบบจอร์เจีย และมัตซา  ของชาวยิว นอกจากนี้ การจัดแสดงยังอุทิศแด่กวีที่ประพันธ์เกี่ยวกับขนมปังและนักพัฒนาพันธุ์พืชที่พัฒนาข้าวสาลีพันธุ์ใหม่ พิพิธภัณฑ์มีตัวอย่างพืชผลทางการเกษตร ครกโบราณ และโม่หินมากกว่าร้อยตัวอย่าง
มีการจัดแสดงขนมปังมากกว่า 150 ก้อนในนิทรรศการ "ขนมปังเป็นยอดของทุกสิ่ง"  โดยสามารถชมขนมปังจากรัสเซีย เบลารุส คาซัคสถาน อุซเบกิสถาน เติร์กเมนิสถาน จอร์เจีย อาร์มีเนีย คีร์กีซสถาน ลัตเวีย ลิทัวเนีย และแม้แต่จากฝรั่งเศส และประเทศอื่น ๆ ทั่วโลก พิพิธภัณฑ์มีการจัดแสดงพืชผลทางการเกษตรต่าง ๆ มากกว่า 100 รายการ ได้แก่ ข้าวสาลี ข้าวไรย์ ข้าวโอ๊ต ข้าวบาร์เลย์ ยังมีนิทรรศการที่จัดแสดงขนมปังขาวและขนมปังดำอวกาศซึ่งเปาลอ ปอปอวึช  นักบินอวกาศชาวยูเครนผู้ได้รับอิสริยาภรณ์วีรชนแห่งสหภาพโซเวียตสองสมัย เป็นผู้บริจาคให้
มีส่วนจัดแสดงในพิพิธภัณฑ์ที่อุทิศแด่ตารัส แชวแชนกอ  ผู้ประพันธ์บทกวีที่อบอุ่นเกี่ยวกับขนมปังและการทำงานหนักของชาวนา
นิทรรศการของพิพิธภัณฑ์ยังบอกเล่าเกี่ยวกับการพัฒนาการเกษตรในช่วงระยะเวลาของการทำนารวม และความอดอยากในยูเครน จากการจัดแสดงภาพถ่ายเกี่ยวกับเหตุการณ์ฮอลอดอมอร์ในยูเครน นักท่องเที่ยวชาวต่างชาติได้เรียนรู้เกี่ยวกับโศกนาฏกรรมครั้งใหญ่ที่สุดของชาวยูเครน
นิทรรศการในส่วนสำคัญแสดงเรื่องราวเกี่ยวกับทุ่งเกษตรกรรมในช่วงภาวะสงคราม (พ.ศ. 2484–2488) และในช่วงการฟื้นฟูโดยเฉพาะแสดงบรรทัดฐานในการปันส่วนขนมปังให้กับประชากรของเลนินกราดที่ถูกปิดล้อมตามบัตรขนมปัง ในการแสดงนี้ความทรงจำอันโหดร้ายถูกตราตรึงไว้ ซึ่งรวมถึงการกล่าวโทษอย่างโกรธเกรี้ยว "ผู้กระหายสงคราม"  การจัดแสดงทั้งหมด ตั้งแต่เปลือกขนมปังไปจนถึงสมุดบันทึกของตาเตียนา ซาวีเชวา  ซาวีเชวาเรียกร้องให้ผู้คนทั่วโลกป้องกันการสูญเสียชีวิตและการทำลายล้างครั้งใหม่
พิพิธภัณฑ์ขนมปังแสดงให้เห็นถึงบทบาทสำคัญของนักวิทยาศาสตร์ผู้พัฒนาพันธุ์พืชชาวยูเครน เช่น วาซึล แรแมสลอ , วาซึล ยูริแยว  และคนอื่น ๆ แรแมสลอเป็นอดีตผู้อำนวยการสถาบันวิจัยข้าวสาลีมือรอนิวกา  ซึ่่งได้พัฒนาข้าวสาลีพันธุ์ "มือรอนิวสกา 264" , "มือรอนิวสกา 808", "มือรอนิวสกา 10", "ยูวีแลย์นา"  และอื่น ๆ อีกมากมาย ซึ่งในแง่ของผลผลิตนั้นจนถึงปัจจุบันเหนือกว่าพันธุ์ปลูกอื่น ๆ ที่ใช้ในการผลิต
กิจกรรมการศึกษา.
มีการเฉลิมฉลองครบรอบ 25 ปีของการก่อตั้งพิพิธภัณฑ์ขนมปังแห่งชาติใน พ.ศ. 2549 โดยศูนย์นิเวศวิทยาและธรรมชาติแห่งชาติสำหรับนักเรียน จนถึงช่วงเวลานั้นมีผู้เยี่ยมชมพิพิธภัณฑ์มากกว่า 1.5 ล้านคน นักเรียน นักศึกษา และนักการศึกษามากกว่าหมื่นห้าพันคนเข้าเยี่ยมชมนิทรรศการทุกปี แลออนิด กุชมา อดีตประธานาธิบดียูเครน เคยมาเยือนที่นี่สองครั้ง เจ้าหน้าที่ระดับต่าง ๆ นักการทูต นักวิทยาศาสตร์ นักเขียน รวมทั้งนักบินอวกาศแลออนิด กาแดญุก  ได้ลงนามในสมุดเยี่ยม กิจกรรมของพิพิธภัณฑ์ประกอบด้วยการสัมมนาของครู นักเรียน ผู้สอนในสถาบันการศึกษานอกหลักสูตร การแข่งขันทั่วประเทศในหัวข้อ "ขนมปังผ่านสายตาเด็ก" , "ขนมปังแห่งบ้านเกิดเมืองนอนของฉัน"  และอื่น ๆ โดยจัดขึ้นเป็นประจำทุกปี พนักงานพิพิธภัณฑ์มักจะเดินทางไปตามหมู่บ้านต่าง ๆ เพื่อรวบรวมวัสดุสำหรับนิทรรศการและบันทึกเรื่องราวของเกษตรกร